हालाँकि मंत्री महोदय इस बयान के बाद आदर्श चुनाव आचार संहिता के उल्लंघन में फंस गए हैं। राज्य चुनाव आयोग के निर्देश पर बांसवाड़ा के सहायक रिटर्निंग अधिकारी ने राज्यमंत्री रावत के खिलाफ कोतवाली थाने में प्राथमिकी दर्ज कराई है। साथ ही उन्हें नोटिस जारी कर तीन दिन में जवाब मांगा है। सिरोही के गांव एवडी हाल बांसवाड़ा तहसीलदार एवं सहायक रिटर्निंग अधिकारी रामसिंह राव पुत्र मूलसिंह राव ने 29 अक्टूबर को कोतवाली थाना पुलिस को सौंपी रिपोर्ट में बताया कि 27 अक्टूबर को उदयपुर रोड स्थित निजी वाटिका में हाउसिंग बोर्ड निवासी राज्यमंत्री धनसिंह रावत ने सभा में मौजूद लोगों को यह कहते हुए सार्वजनिक भाषण दिया कि मुसलमान कांग्रेस को वोट देते हैं। कांग्रेस मुसलमानों की पार्टी है। प्रदेश के हिंदुओं को एकजुट होकर बीजेपी को वोट देना चाहिए। रिपोर्ट के अनुसार आगामी विधानसभाओं के मद्देनजर आचार संहिता के बावजूद रावत ने विभिन्न वर्गों के बीच शत्रुता व घृणा की भावना पैदा करने की नियत से कटुतापूर्ण भाषण दिया है। रिपोर्ट अनुसार आरोपी रावत का भाषण लोक प्रतिनिधित्व अधिनियम 1951 की धारा 125 के तहत दण्डनीय अपराध है। गौरतलब है कि 27 अक्टूबर को वाटिका में भाजपा बांसवाड़ा विधानसभा क्षेत्र के कार्यकर्ताओं का नवशक्ति सम्मेलन था, जिसमें राज्यमंत्री ने उक्त बयान अपने संबोधन में दिया था।